LV Eiropas Savienības Oficiālais Vēstnesis L 213/1

Saskaņā ar starptautisko publisko tiesību normām juridisks spēks ir tikai ANO EEK dokumentu oriģināliem. Šo noteikumu statuss un spēkā stāšanās datums jāpārbauda ANO EEK statusa dokumenta TRANS/WP.29/343 jaunākajā redakcijā, kas pieejama tīmekļa vietnē http://www.unece.org/trans/main/wp29/wp29wgs/wp29gen/wp29fdocstts.html.

Apvienoto Nāciju Organizācijas Eiropas Ekonomikas komisijas (ANO EEK) Noteikumi Nr. 6 – Vienoti noteikumi attiecībā uz mehānisko transportlīdzekļu un to piekabju virzienrādītāju apstiprināšanu

Ar visiem grozījumiem līdz:

01. grozījumu sērijas 25. papildinājumam, kas stājas spēkā 2014. gada 9. oktobrī

SATURS

0. Darbības joma

1. Definīcijas

2. Apstiprinājuma pieteikums

3. Marķējumi

4. Apstiprinājums

5. Vispārīgas specifikācijas

6. Izstarotās gaismas intensitāte

7. Testa procedūra

8. Izstarotās gaismas krāsa

9. Mehānisko transportlīdzekļu un to piekabju virzienrādītāju tipa izmaiņas un apstiprinājuma paplašināšana

10. Ražošanas atbilstība

11. Sankcijas par ražošanas neatbilstību

12. Pilnīga ražošanas izbeigšana

13. To tehnisko dienestu nosaukums un adrese, kas atbildīgi par apstiprināšanas testu veikšanu, kā arī tipa apstiprinātājas iestādes nosaukums un adrese

14. Pārejas noteikumi

PIELIKUMI

1. Virzienrādītāju kategorijas: šo kategoriju virzienrādītāju minimālie leņķi, kas nepieciešami gaismas sadalei telpā

2. Paziņojums par virzienrādītāja tipa apstiprinājuma piešķiršanu, paplašināšanu, atteikšanu, atsaukšanu vai pilnīgu ražošanas izbeigšanu saskaņā ar Noteikumiem Nr. 6

3. Apstiprinājuma marķējuma izvietojuma paraugs

4. Fotometriskie mērījumi

5. Prasību minimums ražošanas atbilstības kontroles procedūrām

6. Prasību minimums, kas jāievēro inspektoram, ņemot paraugus

0. DARBĪBAS JOMA

Šie noteikumi attiecas uz virzienrādītājiem, kas paredzēti L, M, N, O un T kategorijas transportlīdzekļiem (1).

1. DEFINĪCIJAS

Šajos noteikumos:

1.1. “Virzienrādītājs” ir transportlīdzeklim vai piekabei uzstādīta ierīce, kura, kad to darbina transportlīdzekļa vadītājs, signalizē par viņa nodomu mainīt virzienu, kurā transportlīdzeklis brauc. Šie noteikumi attiecas tikai uz fiksētas pozīcijas signālugunīm, kuru mirgošana tiek panākta ar pārtraukumainu elektriskās strāvas padevi lampai.

1.2. Uz šiem noteikumiem attiecas definīcijas, kas dotas Noteikumos Nr. 48 un to grozījumu sērijās, kas ir spēkā dienā, kad iesniegts tipa apstiprinājuma pieteikums.

1.3. “Dažādu tipu virzienrādītāji” ir lampas, kas atšķiras pēc tādiem būtiskiem parametriem kā: a) tirdzniecības nosaukums vai preču zīme; b) optiskās sistēmas raksturlielumi (intensitātes līmeņi, gaismas sadales leņķi, gaismas avota kategorija, gaismas avota modulis utt.); c) virzienrādītāju lampu kategorija; d) mainīgas intensitātes regulators, ja ir; e) gaismas avotu secīga iedarbināšana, ja ir. Gaismas avota krāsas vai jebkura filtra krāsas maiņa nav tipa maiņa.

1.4. Šajos noteikumos atsauces uz standarta (etalona) kvēlspuldzi(-ēm) un Noteikumiem Nr. 37 ir atsauces uz Noteikumiem Nr. 37 un to grozījumu sērijām, kas ir spēkā dienā, kad ir iesniegts tipa apstiprinājuma pieteikums. Šajos noteikumos atsauces uz standarta (etalona) LED gaismas avotu(-iem) un Noteikumiem Nr. 128 ir atsauces uz Noteikumiem Nr. 128 un to grozījumu sērijām, kas ir spēkā dienā, kad ir iesniegts tipa apstiprinājuma pieteikums.

2. APSTIPRINĀJUMA PIETEIKUMS

2.1. Virzienrādītāju tipa apstiprinājuma pieteikumu iesniedz tirdzniecības nosaukuma vai preču zīmes turētājs vai tā pienācīgi pilnvarots pārstāvis. Norāda, pie kuras vai kurām no 1., 1.a, 1.b, 2.a, 2.b, 5. vai 6. kategorijas saskaņā ar 1. pielikumu pieder virzienrādītājs un, ja tas pieder pie 2. kategorijas, vai tam ir vienmērīga gaismas intensitāte (2.a kategorija), vai arī tam ir mainīga gaismas intensitāte (2.b kategorija), un vai virzienrādītāju var izmantot arī tās pašas kategorijas divu lampu komplektā. Pieteikuma iesniedzējs izvēlas, vai attiecīgo ierīci transportlīdzeklī var uzstādīt ar atskaites ass dažādu slīpumu pret transportlīdzekļa atskaites plaknēm un pret zemi, vai to var pagriezt ap savu atskaites asi; šos dažādos uzstādīšanas stāvokļus norāda paziņojuma veidlapā.

2.2. Par katru virzienrādītāju tipu pieteikumam pievieno: 2.2.1. rasējumus trīs eksemplāros, kas ir pietiekami detalizēti, lai varētu noteikt tipu un kategoriju, ģeometriski norādot: a) kurā vietā uz transportlīdzekļa virzienrādītāju paredzēts uzstādīt; novērošanas asi, kas testos izmantojama kā atskaites ass (horizontālais leņķis H = 0°, vertikālais leņķis V = 0°), un punktu, kas minētajos testos izmantojams kā atskaites centrs; b) ierīces(-ču) uzstādīšanas ģeometriskos nosacījumus, kuri atbilst 6. punkta prasībām; c) savstarpēji atkarīgu lukturu sistēmas gadījumā – savstarpēji atkarīgu lukturi vai savstarpēji atkarīgu lukturu kombināciju, kas atbilst šo noteikumu 5.7. punkta, 6.1. punkta un 4. pielikuma prasībām; d) rasējumos norāda vietu, kas paredzēta apstiprinājuma numuram un papildu simboliem saistībā ar apstiprinājuma marķējuma apli; 2.2.2. īsu tehnisku aprakstu, kurā, izņemot lukturiem ar nenomaināmiem gaismas avotiem, jo īpaši norāda: a) izmantotās(-o) kvēlspuldzes(-džu) kategoriju vai kategorijas; kvēlspuldzes kategorijai jābūt vienai no tām, kuras ietvertas Noteikumos Nr. 37 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; un/vai b) izmantotā(-o) LED gaismas avota(-u) kategoriju vai kategorijas; šā LED gaismas avota kategorijai jābūt vienai no tām, kuras ietvertas Noteikumos Nr. 128 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; un/vai c) gaismas avota moduļa īpašo identifikācijas kodu; 2.2.3. attiecībā uz 2.b kategorijas virzienrādītājiem – īsu mainīgas intensitātes regulatora aprakstu, izvietojuma shēmu un sistēmas, kas nodrošina divus intensitātes līmeņus, raksturlielumu specifikāciju; 2.2.4. attiecībā uz 1., 1.a, 1.b, 2.a un 2.b kategorijas virzienrādītāju lampām – informāciju attiecībā uz signālu aktivizēšanu saskaņā ar 5.6. un 6.2.2. punktu; 2.2.5. divus paraugus; ja apstiprinājumam pieteiktās ierīces nav identiskas, bet ir simetriskas un piemērotas tam, lai vienu uzstādītu transportlīdzekļa kreisajā pusē un otru labajā pusē, tad abi iesniegtie paraugi var būt identiski un piemēroti uzstādīšanai tikai transportlīdzekļa labajā vai tikai kreisajā pusē. 2.b kategorijas virzienrādītāja pieteikumam pievieno arī mainīgas intensitātes regulatoru vai ģeneratoru, kas rada tādu(-us) pašu(-us) signālu(-us).

3. MARĶĒJUMI

Apstiprināšanai iesniegtajām ierīcēm:

3.1. ir piestiprināts pieteikuma iesniedzēja tirdzniecības nosaukums vai preču zīme; šī zīme ir skaidri salasāma un neizdzēšama;

3.2. izņemot lukturus ar nenomaināmiem gaismas avotiem, jābūt skaidri salasāmam un neizdzēšamam marķējumam, kurā norādīts: a) noteiktā(-ās) kvēlspuldzes(-džu) kategorija vai kategorijas; un/vai b) gaismas avota moduļa īpašais identifikācijas kods;

3.3. jābūt atbilstīgai vietai 4.2. punktā noteiktā apstiprinājuma marķējuma un papildu simbolu izvietošanai; šī vieta jānorāda 2.2.1. punktā minētajos rasējumos;

3.4. lukturiem ar gaismas avota elektronisko kontroles iekārtu vai ar mainīgas intensitātes regulatoru un/vai nenomaināmiem gaismas avotiem un/vai gaismas avota moduli(-ļiem) jānorāda nominālais spriegums vai sprieguma diapazons un nominālā maksimālā jauda;

3.5. lukturiem ar gaismas avota moduli(-ļiem) uz gaismas avota moduļa(-ļiem) jānorāda: 3.5.1. pieteikuma iesniedzēja tirdzniecības nosaukums vai preču zīme; šim marķējumam jābūt skaidri salasāmam un neizdzēšamam; 3.5.2. moduļa īpašais identifikācijas kods; šim marķējumam jābūt skaidri salasāmam un neizdzēšamam. Šis īpašais identifikācijas kods ietver lielos burtus “MD”, kas apzīmē “MODULI”, un tiem seko apstiprinājuma marķējums bez apļa, kā noteikts 4.2.1.1. punktā, bet, ja tiek izmantoti vairāki atšķirīgi gaismas avota moduļi, jāpievieno papildu simboli vai burti; šis īpašais identifikācijas kods jānorāda rasējumos, kas minēti 2.2.1. punktā. Apstiprinājuma marķējumam nav jābūt tādam pašam kā marķējumam uz luktura, kurā tiek izmantots modulis, bet abiem marķējumiem jābūt no viena un tā paša pieteikuma iesniedzēja; 3.5.3. nominālā sprieguma vai sprieguma diapazona un nominālās maksimālās jaudas marķējums;

3.6. uz gaismas avota elektroniskās kontroles iekārtas vai mainīgas intensitātes regulatora, kas ir luktura daļa, bet nav iekļauts luktura korpusā, jānorāda ražotāja nosaukums un tā identifikācijas numurs.

4. APSTIPRINĀJUMS

4.1. Vispārīga informācija

4.1.1. Ja abas ierīces, kas apstiprināšanai iesniegtas atbilstoši 2.2.4. punkta prasībām, atbilst šo noteikumu prasībām, piešķir apstiprinājumu. Savstarpēji atkarīgu lukturu sistēmas visas ierīces tipa apstiprinājumam iesniedz viens pieteikuma iesniedzējs.

4.1.2. Ja grupēti, kombinēti lukturi vai optiskais bloks atbilst 1958. gada nolīgumam vairāku pievienoto noteikumu prasībām, var piešķirt vienu starptautisku apstiprinājuma marķējumu, ja šādi lukturi nav grupēti vai kombinēti vai nav optiskajā blokā ar lukturi vai lukturiem, kas neatbilst jebkuram no šiem noteikumiem.

4.1.3. Katram apstiprinātajam tipam piešķir apstiprinājuma numuru. Tā pirmie divi cipari (pašlaik 01, kas atbilst 01. grozījumu sērijai, kura stājās spēkā 1987. gada 27. jūnijā) norāda uz grozījumu sēriju, kura ietver jaunākos būtiskos tehniskos grozījumus, kas šajos noteikumos izdarīti līdz apstiprinājuma izsniegšanas dienai. Viena un tā pati puse nepiešķir vienu un to pašu numuru citam ierīces tipam, uz kuru attiecas šie noteikumi. Ja dažādu kategoriju virzienrādītāji veido komplektu, tad tiem var būt viens apstiprinājuma numurs.

4.1.4. Paziņojumu par ierīces tipa apstiprinājumu, apstiprinājuma paplašinājumu, atteikumu, atsaukšanu vai pilnīgu ražošanas izbeigšana saskaņā ar šiem noteikumiem nosūta 1958. gada nolīguma pusēm, kuras piemēro šos noteikumus, izmantojot veidlapu, kas atbilst paraugam šo noteikumu 2. pielikumā.

4.1.5. Katrai ierīcei, kas atbilst saskaņā ar šiem noteikumiem apstiprinātajam tipam, 3.3. punktā norādītajā vietā un papildus marķējumam, kas noteikts 3.1. un 3.2. vai attiecīgi 3.4. punktā, jābūt apstiprinājuma marķējumam, kā aprakstīts 4.2. un 4.3. punktā.

4.2. Apstiprinājuma marķējums

Apstiprinājuma marķējums sastāv no:

4.2.1. starptautiskā apstiprinājuma marķējuma, ko veido: 4.2.1.1. aplis, kurā ir burts “E” un tās valsts pazīšanas numurs, kura piešķīrusi apstiprinājumu (2); 4.2.1.2. apstiprinājuma numurs, kā norādīts 4.1.3. punktā;

4.2.2. šāds papildu simbols (vai simboli): 4.2.2.1. viens vai vairāki šādi skaitļi: 1., 1.a, 1.b, 2.a, 2.b, 5. vai 6. atkarībā no tā, vai ierīce pieder pie vienas vai vairākām kategorijām (1., 1.a, 1.b, 2.a, 2.b, 5. vai 6. kategorija), kam tiek pieprasīts apstiprinājums saskaņā ar 2.1. punktu; 4.2.2.2. ierīcēm, kuras nevar uzstādīt transportlīdzeklim vienā vai otrā pusē pēc izvēles, – horizontāla bulta, kas norāda ierīces uzstādīšanas stāvokli (1., 1.a, 1.b, 2.a un 2.b kategorijas ierīcēm bulta ir vērsta prom no transportlīdzekļa, un 3., 4., 5. un 6. kategorijas ierīcēm bulta ir vērsta uz transportlīdzekļa priekšpusi). Turklāt šādā gadījumā uz 6. kategorijas ierīcēm ir norāde “R” vai “L”, kas norāda transportlīdzekļa labo vai kreiso pusi; 4.2.2.3. simbola, kas minēts 4.2.2.1. punktā, labajā pusē uz katras ierīces jābūt: a) ierīču, kuras var izmantot kā divu lampu komplekta daļu, gadījumā – papildu burtam “D”; b) ierīču, kuras var izmantot kā savstarpēji atkarīgu lukturu sistēmas daļu, gadījumā – papildu burtam “Y”; 4.2.2.4. ierīcēm ar samazinātu gaismas sadali atbilstoši šo noteikumu 4. pielikuma 2.1.3. punktam vertikāla bulta, kas sākas ar horizontālu segmentu un ir vērsta lejup; 4.2.2.5. apstiprinājuma numura divi skaitļi, kas norāda grozījumu sērijas, kas ir spēkā brīdī, kad tiek izdots apstiprinājums, un, ja nepieciešams, pieprasītā bulta var tikt novietota cieši virs papildu simboliem; 4.2.2.6. marķējumi un simboli, kas minēti 4.2.1. un 4.2.2. punktā, ir skaidri salasāmi un neizdzēšami arī tad, kad ierīce ir uzstādīta transportlīdzeklī.

4.3. Apstiprinājuma marķējuma izvietojums

4.3.1. Neatkarīgi lukturi

Šo noteikumu 3. pielikuma 1. attēlā ir sniegti apstiprinājuma marķējuma izvietojuma piemēri ar iepriekš minētajiem papildu simboliem.

Ja dažādiem lukturu tipiem, kas atbilst vairāku noteikumu prasībām, izmanto vienu un to pašu ārējo izkliedētāju vienā vai dažādās krāsās, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šo apstiprinājuma marķējumu var piestiprināt jebkurā vietā uz luktura ar nosacījumu, ka:

4.3.1.1. tas ir redzams pēc lukturu uzstādīšanas;

4.3.1.2. jānorāda katras lampas identifikācijas simbols atbilstīgi noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un, vajadzības gadījumā, arī noteiktā bulta;

4.3.1.3. viena apstiprinājuma marķējuma sastāvdaļu lielums atbilst vismaz minimālajam atsevišķa marķējuma lielumam, kā minēts noteikumos, uz kuru pamata ir izsniegts apstiprinājums;

4.3.1.4. uz luktura galvenā korpusa ir 3.3. punktā noteiktā vieta un uz tās ir apstiprinājuma marķējums, kas apliecina faktisko(-ās) funkciju(-as);

4.3.1.5. šo noteikumu 3. pielikuma 4. attēlā sniegti apstiprinājuma marķējuma piemēri ar iepriekš minētajiem papildu simboliem.

4.3.2. Grupēti, kombinēti lukturi vai optiskais bloks

4.3.2.1. Ja ir konstatēts, ka grupēti vai kombinēti lukturi vai optiskais bloks atbilst vairāku noteikumu prasībām, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šo apstiprinājuma marķējumu var piestiprināt jebkurā vietā uz grupētiem vai kombinētiem lukturiem vai optiskajiem blokiem ar nosacījumu, ka: 4.3.2.1.1. pēc lukturu uzstādīšanas tas ir redzams; 4.3.2.1.2. nevienu grupētu vai kombinētu lukturu vai optiskā bloka gaismas caurlaidīgo daļu nav iespējams noņemt, vienlaikus nenoņemot apstiprinājuma marķējumu.

4.3.2.2. Jānorāda katra luktura identifikācijas simbols atbilstīgi noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un, vajadzības gadījumā, arī noteiktā bulta: 4.3.2.2.1. vai nu uz atbilstošās gaismu izstarojošās virsmas; 4.3.2.2.2. vai kopā, tā, lai jebkuru no grupētajiem vai kombinētajiem lukturiem vai optiskajiem blokiem varētu skaidri identificēt.

4.3.2.3. Viena apstiprinājuma marķējuma sastāvdaļu lielums atbilst vismaz minimālajam atsevišķa marķējuma lielumam, kā minēts noteikumos, uz kuru pamata ir izsniegts apstiprinājums.

4.3.2.4. Katram apstiprinātajam tipam piešķir apstiprinājuma numuru. Viena un tā pati puse nepiešķir vienu un to pašu numuru citam grupētu vai kombinētu lukturu vai optiskā bloka tipam, uz kuru attiecas šie noteikumi.

4.3.2.5. Šo noteikumu 3. pielikuma 2. attēlā ir piemēri, kā izvietot marķējumus grupētiem vai kombinētiem lukturiem vai optiskajiem blokiem ar visiem iepriekš minētajiem papildu simboliem.

4.3.3. Ar citiem lukturiem savietoti lukturi, kuru izkliedētājus var izmantot arī cita tipa galvenajiem lukturiem.

Piemēro 4.3.2. punkta nosacījumus.

4.3.3.1. Bez tam, ja ir izmantots viens izkliedētājs, uz tā var būt dažādi marķējumi, kas attiecas uz dažādiem lukturu tipiem vai lampu mezgliem ar nosacījumu, ka uz luktura galvenā korpusa, pat ja to nav iespējams atdalīt no izkliedētāja, arī ir vieta, kā noteikts 3.3. punktā, un uz tās ir marķējumi, kas apliecina faktiskās funkcijas. Ja dažādi galveno lukturu tipi ietver vienu un to pašu galveno korpusu, uz korpusa var būt dažādi apstiprinājuma marķējumi.

4.3.3.2. Šo noteikumu 3. pielikuma 3. attēlā ir piemēri to lukturu apstiprinājuma marķējumam, kuri ir blokā ar galveno lukturi.

4.4. Apstiprinājuma marķējums ir skaidri salasāms un neizdzēšams. To var norādīt uz ierīces iekšējās vai ārējās daļas (neatkarīgi no šīs daļas caurspīdīguma), kuru nevar atdalīt no ierīces caurspīdīgās gaismu izstarojošās daļas. Jebkurā gadījumā marķējumam jābūt redzamam, kad ierīce ir uzstādīta transportlīdzeklim vai kad ir atvērta transportlīdzekļa tāda kustīgā daļa kā motora pārsegs, bagāžnieka vāks vai durvis.

5. VISPĀRĪGAS SPECIFIKĀCIJAS

5.1. Katrai ierīcei jāatbilst turpmāk 6. un 8. punktā norādītajām specifikācijām.

5.2. Ierīces jāprojektē un jākonstruē tā, lai normālos lietošanas apstākļos un neraugoties uz vibrācijām, kurām tās ir pakļautas šādā pielietošanā, tiek nodrošināta to pareiza darbība, un tās saglabā šajos noteikumos noteiktos raksturlielumus.

5.3. Ja tiek izmantoti gaismas avota moduļi, jāpārliecinās par sekojošo: 5.3.1. gaismas avota moduļa(-u) konstrukcijai ir jābūt tādai, lai: a) katru gaismas avota moduli varētu uzstādīt tikai tam paredzētajā un pareizajā pozīcijā un lai to varētu noņemt tikai, izmantojot darbarīku(-us); b) ja ierīces korpusā izmanto vairākus gaismas avota moduļus, gaismas avota moduļus ar atšķirīgiem raksturlielumiem nevarētu savstarpēji apmainīt tajā pašā luktura korpusā; 5.3.2. gaismas avota modulis(-ļi) ir nodrošināts(-i) pret manipulācijām; 5.3.3. gaismas avota modulis ir projektēts tā, ka neatkarīgi no darbarīka(-u) izmantošanas to nevar mehāniski aizstāt ar apstiprinātu aizvietojamu gaismas avotu.

5.4. Mainīgas intensitātes regulatora, kas regulē 2.b kategorijas virzienrādītāju, kurš izstaro vairāk nekā 2.a kategorijas maksimālo vērtību, atteices gadījumā automātiski jābūt izpildītām 2.a kategorijas vienmērīgas gaismas intensitātes prasībām.

5.5. Ja tiek izmantots(-i) nomaināms(-i) gaismas avots(-i): 5.5.1. var izmantot jebkuras kategorijas vai kategoriju gaismas avotu(s), kas apstiprināti saskaņā ar Noteikumiem Nr. 37 un/vai Noteikumiem Nr. 128, ja vien Noteikumos Nr. 37 un to grozījumu sērijās, kas ir piemērojami tipa apstiprinājuma laikā, vai Noteikumos Nr. 128 un to grozījumu sērijās, kas ir piemērojami tipa apstiprinājuma laikā, nav noteikti izmantošanas ierobežojumi; 5.5.2. ierīces konstrukcijai ir jābūt tādai, lai gaismas avotu(-us) varētu uzstādīt tikai pareizajā pozīcijā; 5.5.3. gaismas avota turētājs atbilst raksturlielumiem, kas noteikti IEC publikācijā 60061. Piemēro attiecīgās kategorijas izmantotā gaismas avota turētāja datu lapu.

5.6. 1, 1.a, 1.b, 2.a vai 2.b kategorijas virzienrādītājiem mirgošanu var radīt ar to gaismas avotu secīgu iedarbināšanu, ja ir izpildīti šādi nosacījumi: a) katrs gaismas avots pēc tā iedarbināšanas paliek ieslēgts līdz cikla “ieslēgts” beigām; b) gaismas avotu aktivēšanas sekvencei jābūt vienmērīgi progresīvai no redzamās virsmas iekšējās malas uz ārējo; c) tai jābūt vienai nepārtrauktai līnijai bez atkārtotas mijas vertikālā virzienā (piemēram, nav viļņu); d) maiņa beidzas ne vēlāk kā 200 ms pēc cikla “ieslēgts” sākšanās; e) ortogonālā projekcijas taisnstūra, kas iezīmē virzienrādītāja redzamo virsmu, atskaites ass virzienā garākās malas ir paralēlas H plaknei, horizontālās un vertikālās malas attiecība nav mazāka par 1,7. Atbilsmi iepriekš minētajiem nosacījumiem pārbauda mirgošanas režīmā.

5.7. Savstarpēji atkarīgu lukturu sistēma atbilst prasībām, kad visi tās savstarpēji atkarīgie lukturi darbojas kopā. Taču, ja savstarpēji atkarīgu lukturu sistēma, kas nodrošina pakaļējā virzienrādītāja funkciju, ir daļēji uzstādīta uz nekustīgas sastāvdaļas un daļēji uzstādīta uz kustīgas sastāvdaļas, savstarpēji atkarīgie lukturi, kurus precizējis pieteikuma iesniedzējs, atbilst ģeometriskās redzamības, kolorimetriskajām un fotometriskajām prasībām visās kustīgo sastāvdaļu fiksētajās pozīcijās. Tas neattiecas uz savstarpēji atkarīgu lukturu virzienrādītājiem, kurus paredzēts uzstādīt transportlīdzekļiem, kuros, lai izpildītu vai panāktu ģeometriskās redzamības leņķi, ir aktivētas papildu lampas, kad kustīgā sastāvdaļa ir jebkurā fiksētā atvērtā pozīcijā, ja vien šīs papildu lampas atbilst visām pozīcijas, fotometriskajām un kolorimetriskajām prasībām, kuras piemēro kustīgām sastāvdaļām uzstādītām virzienrādītāju lampām.

6. IZSTAROTĀS GAISMAS INTENSITĀTE

6.1. Gaismai, ko izstaro katra no divām iesniegtajām ierīcēm, 1., 1.a, 1.b, 2.a vai 2.b virzienrādītāju kategorijai, jābūt atskaites asīs, 5. vai 6. virzienrādītāju kategorijai – virzienā A saskaņā ar 1. pielikumu ar vismaz minimālo intensitāti un nepārsniedzot maksimālo intensitāti, kā noteikts turpmāk. Virzienrādītāju kategorija Minimālā gaismas intensitāte (cd) Maksimālā gaismas intensitāte (cd), ja tiek izmantots kā viens lukturis lukturis (viens) ar marķējumu “D” (skatīt 4.2.2.3. punktu) 1 175 1 000 500 1.a 250 1 200 600 1.b 400 1 200 600 2.a (vienmērīga) 50 500 250 2.b (mainīga) 50 1 000 500 5 0,6 280 140 6 50 280 140 6.1.1. Divu vai vairāku virzienrādītāju komplektā kopējā intensitāte nedrīkst pārsniegt maksimālo vērtību. 6.1.2. Ja divu lukturu, kuriem ir vienādas funkcijas, komplektu ar marķējumu “D”, uzskata par vienu lukturi, tam jāatbilst prasībām attiecībā uz: a) maksimālo intensitāti, ja vienlaikus ir iedegti visi lukturi; b) minimālo intensitāti, ja radusies atteice kāda luktura darbībā.

6.2. 1., 1.a, 1.b, 2.a un 2.b kategorijas viena luktura vai savstarpēji atkarīgu lukturu sistēmas atteices gadījumā, ja ir vairāk nekā viens gaismas avots, tiek piemēroti šādi noteikumi: 6.2.1. Tādu gaismas avotu grupa, kas savienoti tā, ka viena gaismas avota atteices dēļ visi citi gaismas avoti pārtrauc izstarot gaismu, tiek uzskatīta par vienu gaismas avotu. 6.2.2. Signālspuldzes aktivizēšanas signālu, kā norādīts Noteikumu Nr. 48 6.5.8. punktā, izmanto, ja: a) atsaka kāds no gaismas avotiem; vai b) gadījumā, ja lukturis paredzēts tikai divu kvēlspuldžu gaismas avotiem, intensitāte atskaites asī ir mazāka nekā 50 procenti no minimālās intensitātes; vai c) viena vai vairāku gaismas avotu atteices gadījumā vienā no šādiem virzieniem, kā norādīts šo noteikumu 4. pielikumā, intensitāte ir mazāka nekā noteiktā minimālā intensitāte: i) H = 0°, V = 0°; ii) H = 20° uz transportlīdzekļa ārpusi, V = + 5°; iii) H = 10° uz transportlīdzekļa iekšpusi, V = 0°.

6.3. Ārpus atskaites ass, leņķiskajos laukos, kas noteikti šo noteikumu 1. pielikuma izvietojuma shēmās, katras no abām iesniegtajām ierīcēm izstarotās gaismas intensitātei jābūt: 6.3.1. katrā virzienā atbilstīgi punktiem gaismas intensitātes attiecīgajā sadales tabulā, kas sniegta šo noteikumu 4. pielikumā ne mazākai par 6.1. punktā noteiktā minimuma un minētajā tabulā attiecīgajam virzienam noteiktās procentuālās attiecības reizinājumu; 6.3.1.1. atkāpjoties no 6.4. un 6.4.1. punkta, pakaļējiem 5. kategorijas virzienrādītājiem tiek pieprasīts minimālā 0,6 cd vērtība visos 1. pielikumā noteiktajos laukos; 6.3.2. visos virzienos laukumā, kur ir redzams virzienrādītāja lukturis, netiek pārsniegta 6.1. punktā norādītā maksimālā vērtība; 6.3.3. turklāt: 6.3.3.1. visos 1. pielikuma shēmās noteiktajos laukos izstarotās gaismas intensitāte 1.b kategorijas ierīcēm nedrīkst būt zemāka par 0,7 cd, 1., 1.a, 2.a kategorijas ierīcēm, kā arī 2.b kategorijas ierīcēm dienā intensitāte nedrīkst būt zemāka par 0,3 cd, un 2.b kategorijas ierīcēm naktī intensitāte nedrīkst būt zemāka par 0,07 cd; 6.3.3.2. jāievēro šo noteikumu 4. pielikuma 2.2. punktā noteiktās prasības par intensitātes atšķirībām vietējā mērogā.

6.4. Parasti intensitāti mēra pie nepārtraukti iedegta(-iem) gaismas avota(-iem). Tomēr atkarībā no ierīces konstrukcijas, piemēram, ja izmanto gaismas diodes (LED) vai ja nepieciešams ievērot piesardzību, lai izvairītos no pārkaršanas, ir atļauts veikt luktura mērījumus mirgojošā režīmā. Tas jāveic, ierīcei mirgojot ar f = 1,5 ± 0,5 Hz frekvenci, ar impulsu atstatumu, kas lielāks par 0,3 s, mērījumus veicot pie 95 % no augstākās pakāpes gaismas intensitātē. Ja izmanto nomaināmas kvēlspuldzes, laikā, kamēr kvēlspuldze ir ieslēgta, tai jādarbojas ar atskaites gaismas plūsmu. Ja izmanto LED gaismas avotus, visus mērījumus veic pie 6,75 V, 13,5 V vai 28,0 V; gaismas plūsmas vērtība, kas iegūta laikā, kamēr LED ir ieslēgta, ir jākoriģē. Korekcijas koeficients ir attiecība starp objektīvo gaismas plūsmu un gaismas plūsmas vērtību, kas laikā, kad LED ir ieslēgta, noteikta ar attiecīgo piemēroto spriegumu. Visos pārējos gadījumos 7.1.1. punktā norādītais spriegums jāpanāk, mirgojot ar kāpumlaiku un kritumlaiku, kas ir īsāks par 0,01 s; nav atļauts pārsitiens. Ja mērījumi tiek veikti mirgošanas režīmā, gaismas intensitāte, kura tiek ziņota, ir maksimālā intensitāte.

6.5. 2.b kategorijas ierīču gadījumā, šo ierīču izstarotās gaismas galējo robežu noteikšanai mēra laiku, kas nepieciešams no gaismas avota(-u) iedarbināšanas līdz brīdim, kad izstarotā gaisma, ko mēra uz atskaites ass, sasniedz 90 procentus no atbilstīgi 6.3. punktam izmērītās vērtības. Laika mērījums izstarotās gaismas zemākās intensitātes noteikšanai nedrīkst pārsniegt laika mērījumu augstākās intensitātes noteikšanai.

6.6. Mainīgas intensitātes regulators nerada signālus, kas izraisa gaismas intensitāti: 6.6.1. ārpus 6.1. punktā noteiktā diapazona; un 6.6.2. kura pārsniedz 6.1. punktā noteikto 2.a kategorijas maksimumu: a) sistēmām, kuras atkarīgas vienīgi no dienas un nakts apstākļiem: nakts apstākļos; b) pārējām sistēmām: saskaņā ar ražotāja norādītajiem atsauces nosacījumiem (3).

6.7. Izmantojamās mērīšanas metodes sīki izklāstītas iepriekš 6.3.1. punktā minētajā 4. pielikumā.

7. TESTA PROCEDŪRA

7.1. Visus mērījumus – gan fotometriskos, gan kolorimetriskos – veic: 7.1.1. lukturim ar nomaināmu gaismas avotu, ja tas nav aprīkots ar gaismas avota elektronisko kontroles iekārtu vai mainīgas intensitātes regulatoru, ar tādas kategorijas bezkrāsainu vai krāsainu standarta gaismas avotu, kāda ir noteikta šai ierīcei, padodot spriegumu tā: a) lai kvēlspuldzes(-džu) gadījumā iegūtu atskaites gaismas plūsmu, kas noteikta attiecīgās kategorijas kvēlspuldzei; b) LED gaismas avotu gadījumā attiecīgi 6,75 V, 13,5 V vai 28,0 V; iegūto gaismas plūsmas vērtību koriģē. Korekcijas koeficients ir attiecība starp objektīvo gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu; 7.1.2. lukturim, kas aprīkots ar nenomaināmiem gaismas avotiem (kvēlspuldzes vai citi), attiecīgi ar 6,75 V, 13,5 V vai 28,0 V; 7.1.3. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas ir luktura daļa (4), šā luktura ieejas spailēs padod ražotāja noteikto spriegumu vai, ja tas nav norādīts, attiecīgi ar 6,75 V, 13,5 V vai 28,0 V; 7.1.4. tādai sistēmai, kurā izmanto gaismas avota elektronisko kontroles iekārtu vai mainīgas intensitātes regulatoru, kas nav luktura daļa, šā luktura ieejas spailēs padod ražotāja noteikto spriegumu.

7.2. Taču 2.b kategorijas virzienrādītājiem, kurus darbina ar mainīgas intensitātes regulatoru, lai iegūtu mainīgu gaismas intensitāti, fotometriskos mērījumus veic atbilstīgi pieteikuma iesniedzēja aprakstam.

7.3. Testu laboratorija ražotājam pieprasa gaismas avota elektronisko kontroles iekārtu vai mainīgas intensitātes regulatoru, kas vajadzīgs gaismas avota un attiecīgo funkciju nodrošināšanai.

7.4. Lukturim pievadāmo spriegumu norāda paziņojuma veidlapā, kas sniegta šo noteikumu 2. pielikumā.

7.5. Nosaka redzamās virsmas robežas virzienrādītāja atskaites ass virzienā. Tomēr 5. un 6. kategorijas virzienrādītājiem nosaka gaismu izstarojošās virsmas robežas.

8. IZSTAROTĀS GAISMAS KRĀSA

Tās gaismas krāsai, ko izstaro gaismas sadales tīkla laukā, kā definēts 4. pielikuma 2. punktā, ir jābūt dzeltenai. Ārpus šā laukuma nedrīkst būt novērojamas būtiskas krāsas izmaiņas. Lai pārbaudītu šos kolorimetriskos raksturlielumus, veic testa procedūru, kas aprakstīta šo noteikumu 7. punktā. Šīs prasības piemēro arī mainīgas gaismas intensitātes diapazonā, ko rada 2.b kategorijas virzienrādītāji.

Taču lukturiem, kas aprīkoti ar nenomaināmiem gaismas avotiem (kvēlspuldzes un citi), kolorimetriskos raksturlielumus pārbauda ar lukturos esošajiem gaismas avotiem saskaņā ar šo noteikumu 7.1. punkta attiecīgajiem apakšpunktiem.

9. MEHĀNISKO TRANSPORTLĪDZEKĻU UN TO PIEKABJU VIRZIENRĀDĪTĀJU TIPA IZMAIŅAS UN APSTIPRINĀJUMA PAPLAŠINĀŠANA

9.1. Par visiem virzienrādītāja tipa grozījumiem ziņo tipa apstiprinātājai iestādei, kas piešķīrusi tipa apstiprinājumu. Šī struktūrvienība var vai nu: 9.1.1. uzskatīt, ka izdarītajiem pārveidojumiem nevarētu būt ievērojamas negatīvas sekas un ka ierīce joprojām atbilst prasībām; vai 9.1.2. par testu veikšanu atbildīgajam tehniskajam dienestam pieprasīt papildu testa protokolu.

9.2. Noteikumu 4.1.4. punktā paredzētajā kārtībā par apstiprinājumu vai apstiprinājuma atteikumu, norādot izmaiņas, paziņo nolīguma pusēm, kuras piemēro šos noteikumus.

9.3. Kompetentā iestāde, kas izsniedz apstiprinājuma paplašinājumu, šādam paplašinājumam piešķir sērijas numuru un informē pārējās 1958. gada nolīguma dalībvalstis, kuras piemēro šos noteikumus, izmantojot paziņojuma veidlapu, kas atbilst paraugam šo noteikumu 2. pielikumā.

10. RAŽOŠANAS ATBILSTĪBA

Ražošanas atbilstības nodrošināšanas procedūras atbilst nolīguma 2. papildinājumā (E/ECE/324-E/ECE/TRANS/505/Rev. 2) izklāstītajām procedūrām, ievērojot šādas prasības:

10.1. saskaņā ar šiem noteikumiem apstiprinātus virzienrādītājus izgatavo atbilstīgi apstiprinātajam tipam saskaņā ar 6. un 8. punktā noteiktajām prasībām;

10.2. ievēro šo noteikumu 5. pielikumā noteikto prasību minimumu attiecībā uz kontroles procedūrām ražošanas atbilstības nodrošināšanai;

10.3. ievēro šo noteikumu 6. pielikumā noteikto prasību minimumu inspektoram ņemot paraugus;

10.4. iestāde, kas ir piešķīrusi tipa apstiprinājumu, jebkurā laikā var pārbaudīt katrā ražošanas uzņēmumā piemērotās atbilstības kontroles metodes. Šādas pārbaudes parasti notiek reizi divos gados.

11. SANKCIJAS PAR RAŽOŠANAS NEATBILSTĪBU

11.1. Saskaņā ar šiem noteikumiem piešķirto ierīces apstiprinājumu var atsaukt, ja konstatē neatbilstību iepriekšējām prasībām.

11.2. Ja nolīguma puse, kura piemēro šos noteikumus, atsauc iepriekš piešķirtu apstiprinājumu, tā, izmantojot paziņojuma veidlapu, kura atbilst paraugam šo noteikumu 2. pielikumā, informē pārējās nolīguma puses, kuras piemēro šos noteikumus.

12. PILNĪGA RAŽOŠANAS IZBEIGŠANA

Ja apstiprinājuma turētājs pilnībā pārtrauc ražot saskaņā ar šiem noteikumiem apstiprinātu ierīci, tas attiecīgi informē iestādi, kas piešķīrusi apstiprinājumu. Pēc attiecīgā paziņojuma saņemšanas šī iestāde informē pārējās 1958. gada nolīguma puses, kuras piemēro šos noteikumus, izmantojot paziņojuma veidlapu, kas atbilst paraugam šo noteikumu 2. pielikumā.

13. TO TEHNISKO DIENESTU NOSAUKUMS UN ADRESE, KAS ATBILDĪGI PAR APSTIPRINĀŠANAS TESTU VEIKŠANU, KĀ ARĪ TIPA APSTIPRINĀTĀJAS IESTĀDES NOSAUKUMS UN ADRESE

1958. gada nolīguma puses, kuras piemēro šos noteikumus, paziņo Apvienoto Nāciju Organizācijas sekretariātam to tehnisko dienestu nosaukumu un adresi, kas atbildīgi par apstiprināšanas testu veikšanu, kā arī to tipa apstiprinātāju iestāžu nosaukumu un adresi, kuras piešķir apstiprinājumu un kurām jānosūta veidlapas, kas apliecina citās valstīs izdotu apstiprinājumu, tā paplašinājumu, atteikumu vai atsaukumu.

14. PĀREJAS NOTEIKUMI

14.1. No dienas, kad oficiāli stājas spēkā 01. grozījumu sērijas 8. papildinājums, nolīguma puse, kas piemēro šos noteikumus, neatsaka piešķirt EEK apstiprinājumus saskaņā ar šiem noteikumiem, kuri grozīti ar 01. grozījumu sērijas 8. papildinājumu.

14.2. Pēc 24 mēnešiem kopš spēkā stāšanās dienas puses, kas piemēro šos noteikumus, piešķir EEK apstiprinājumus tikai tad, ja apstiprināmais virzienrādītāja tips atbilst prasībām, kuras paredz šie noteikumi, kas grozīti ar 01. grozījumu sērijas 8. papildinājumu.

14.3. Puses, kas piemēro šos noteikumus, neatsakās piešķirt apstiprinājumu paplašinājumu saskaņā ar šo noteikumu iepriekšējām grozījumu sērijām.

14.4. Puses, kas piemēro šos noteikumus, 12 mēnešu laikposmā pēc 01. grozījumu sērijas 8. papildinājuma spēkā stāšanās brīža turpina piešķirt apstiprinājumus tiem virzienrādītāju tipiem, kas atbilst prasībām, ko paredz šie noteikumi, kuri grozīti ar iepriekšējām grozījumu sērijām.

14.5. EEK apstiprinājumi, kas saskaņā ar šiem noteikumiem piešķirti agrāk nekā 12 mēnešus pēc spēkā stāšanās dienas, un visi apstiprinājumu paplašinājumi, ieskaitot tos, kas pēc tam piešķirti saskaņā ar šo noteikumu iepriekšējām grozījumu sērijām, paliek spēkā uz nenoteiktu laiku. Ja atbilstīgi iepriekšējām grozījumu sērijām apstiprināts virzienrādītāja tips atbilst prasībām, ko paredz šie noteikumi, kuri grozīti ar 01. grozījumu sērijas 8. papildinājumu, puse, kura piešķīra apstiprinājumu, par to ziņo pārējām pusēm, kas piemēro šos noteikumus.

14.6. Puse, kas piemēro šos noteikumus, nenoraida virzienrādītāja tipu, kas apstiprināts saskaņā ar šo noteikumu 01. grozījumu sērijas 8. papildinājumu.

14.7. Puses, kas piemēro šos noteikumus, nenoraida virzienrādītāja tipu, kas apstiprināts saskaņā ar iepriekšējām šo noteikumu grozījumu sērijām, 36 mēnešus no šo noteikumu 01. grozījumu sērijas 8. papildinājuma spēkā stāšanās dienas.

14.8. Sākot ar 36. mēnesi pēc noteikumu 01. grozījumu sērijas 8. papildinājuma spēkā stāšanās dienas, puses, kas piemēro šos noteikumus, var atteikt tāda virzienrādītāja tipa pārdošanu, kas neatbilst šo noteikumu 01. grozījumu sērijas 8. papildinājuma prasībām, ja vien virzienrādītāju nav paredzēts izmantot kā rezerves daļu lietošanā esošam transportlīdzeklim.

14.9. Puses, kas piemēro šos noteikumus, turpina izdot virzienrādītāju apstiprinājumus, pamatojoties uz visām iepriekšējām grozījumu sērijām, ja virzienrādītājus ir paredzēts izmantot kā rezerves daļas lietošanā esošiem transportlīdzekļiem.

14.10. No dienas, kad oficiāli stājas spēkā 01. grozījumu sērijas 8. papildinājums, puse, kas piemēro šos noteikumus, neaizliedz uzstādīt uz transportlīdzekļa virzienrādītāju, kas apstiprināts saskaņā ar šiem noteikumiem, kuri grozīti ar 01. grozījumu sērijas 8. papildinājumu.

14.11. Puses, kas piemēro šos noteikumus, 48 mēnešu laikposmā pēc 01. grozījumu sērijas 8. papildinājuma spēkā stāšanās datuma turpina atļaut uzstādīt uz transportlīdzekļa virzienrādītājus, kas apstiprināti atbilstīgi šiem noteikumiem, kuri grozīti ar iepriekšējām grozījumu sērijām.

14.12. Sākot ar 48. mēnesi pēc 01. grozījumu sērijas 8. papildinājuma spēkā stāšanās dienas, puses, kas piemēro šos noteikumus, var aizliegt uzstādīt virzienrādītāju, kas neatbilst šo noteikumu prasībām, kuri grozīti ar 01. grozījumu sērijas 8. papildinājumu, jaunam transportlīdzeklim, kuram valsts tipa vai individuālais apstiprinājums ir piešķirts pēc vairāk nekā 24 mēnešiem, kopš ir stājies spēkā šo noteikumu 01. grozījumu sērijas 8. papildinājums.

14.13. Sākot ar 60. mēnesi pēc spēkā stāšanās datuma, puses, kas piemēro šos noteikumus, var aizliegt uzstādīt virzienrādītāju, kas neatbilst šo noteikumu prasībām, kuri grozīti ar 01. grozījumu sērijas 8. papildinājumu, jaunam transportlīdzeklim, kurš pirmo reizi reģistrēts pēc vairāk nekā 60 mēnešiem, kopš ir stājies spēkā šo noteikumu 01. grozījumu sērijas 8. papildinājums.

14.14. Spēkā esošie apstiprinājumi 3. un 4. kategorijas virzienrādītājiem, kas apstiprināti saskaņā ar šiem noteikumiem, pirms ieviests 01. grozījumu sērijas 16. papildinājums, saglabājas spēkā uz nenoteiktu laiku.

(1) Kā definēts Konsolidētajā rezolūcijā par transportlīdzekļu konstrukciju (R.E.3), dokuments ECE/TRANS/WP.29/78/Rev.2, 2. punkts.

(2) 1958. gada nolīguma pušu pazīšanas numuri ir doti Konsolidētās rezolūcijas par transportlīdzekļu konstrukciju (R.E.3) 3. pielikumā, dokuments ECE/TRANS/WP.29/78/Rev.2.

(3) Laba redzamība (meteoroloģiskais optiskais tālums MOR > 2 000 m, kas noteikts atbilstīgi WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp. 1.9.1/1.9.11, Geneva 1996) un tīrs izkliedētājs.

(4) Šajos noteikumos “kas ir luktura daļa” nozīmē būt fiziski iekļautam luktura korpusā vai būt ārpus tā, atdalītam vai neatdalītam no luktura korpusa, bet ko luktura ražotājs piegādā kā lukturu sistēmas daļu.

1. PIELIKUMS Virzienrādītāju kategorijas: šo kategoriju virzienrādītāju minimālie leņķi, kas nepieciešami gaismas sadalei telpā (1) Virzienrādītāju gaismas sadales telpā minimālie vertikālie leņķi vienmēr ir 15° virs un 15° zem horizontāles, izņemot: a) virzienrādītāju lampas, kuras paredzētas uzstādīšanai ar H plakni augstumā, kas ir zemāks par 750 mm virs zemes, 15° virs un 5° zem horizontāles; b) fakultatīvas virzienrādītāju lampas, kuras paredzētas uzstādīšanai ar H plakni augstumā virs 2 100 mm virs zemes, 5° virs un 15° zem horizontāles; c) 6. kategorijas virzienrādītāju lampas. Minimālie horizontālās redzamības leņķi Virzienrādītāji transportlīdzekļa priekšā 1. kategorija : izmantošanai ne mazāk kā 40 mm no tuvās gaismas galvenā luktura un/vai priekšējā miglas luktura. 1.a kategorija : izmantošanai attālumā, kas ir lielāks par 20 mm, bet mazāks par 40 mm no tuvās gaismas luktura un/vai priekšējā miglas luktura. 1.b kategorija : izmantošanai attālumā, kas ir mazāks par 20 mm no tuvās gaismas luktura un/vai priekšējā miglas luktura. Uz un virs H plaknes visām lampām. Zem H plaknes lampām, kuras paredzētas M2, M3, N2 vai N3 kategorijas transportlīdzekļiem

Zem H plaknes M1 un N1 kategorijas transportlīdzekļiem H plakne: "horizontāla plakne, kas iet caur lampas atskaites centru" 2.a un 2.b kategorija : virzienrādītāji transportlīdzekļa aizmugurē. 2.a kategorija : pakaļējie virzienrādītāji ar vienmērīgu gaismas intensitāti. 2.b kategorija : pakaļējie virzienrādītāji ar mainīgu gaismas intensitāti. Zem H plaknes lampām, kuras paredzēts uzstādīt ar šo plakni uzstādīšanas augstumā, kas ir mazāks nekā 750 mm virs zemes. 5. un 6. kategorija : papildu sānu virzienrādītāji transportlīdzekļiem, kas ir aprīkoti arī ar 1., 1.a vai 1.b un 2.a vai 2.b kategorijas virzienrādītājiem. (1) Šajās shēmās attēlotie leņķi ir pareizi attiecībā uz ierīcēm, kas uzstādāmas transportlīdzekļa labajā pusē. Šajās shēmās bultas ir vērstas uz transportlīdzekļa priekšu.

2. PIELIKUMS PAZIŅOJUMS (maksimālais izmērs: A4 (210 × 297 mm))

3. PIELIKUMS APSTIPRINĀJUMA MARĶĒJUMA IZVIETOJUMA PARAUGS Ierīce, uz kuras atrodas iepriekš norādītais apstiprinājuma marķējums, ir 4. kategorijas ierīce (priekšējais sānu virzienrādītājs), kas apstiprināta Itālijā (E3) ar Nr. 216, kas var tikt izmantota arī divu lukturu komplektā. Horizontālā bulta norāda, kādā vietā ir jāuzmontē šī ierīce, kuru var uzmontēt tikai vienā transportlīdzekļa pusē. Bulta ir vērsta uz transportlīdzekļa priekšpusi. Vertikālā bulta, kas sākas ar horizontālu segmentu, norāda, ka ierīces atļautais uzstādīšanas augstums ir vienāds ar vai mazāks par 750 mm no zemes. Cipari blakus simbolam “4D” norāda, ka apstiprinājums ir piešķirts saskaņā ar prasībām Noteikumos Nr. 6, kas grozīti ar 01. grozījumu sēriju. Tālāk norādīts bultas virziens uz apstiprinājuma marķējuma atbilstīgi transportlīdzekļa kategorijai. 1. attēls Piezīme. Apstiprinājuma numuram un papildu simboliem jāatrodas tuvu pie apļa virs vai zem “E” burta, vai arī pa labi vai pa kreisi no šā burta. Apstiprinājuma numura cipariem ir jābūt “E” vienā pusē un vienādā virzienā ar šo burta simbolu. Jāizvairās no romiešu ciparu lietojuma apstiprinājuma numuros, lai novērstu sajaukšanu ar citiem simboliem. 2. attēls Vienkāršots marķējums grupētiem vai kombinētiem lukturiem vai optiskajam blokam, ja divi vai vairāk lukturu ir viena komplekta daļa Vertikālās un horizontālās līnijas shematiski attēlo gaismas signālierīces kontūras. Tās nav apstiprinājuma marķējuma daļa. A paraugs B paraugs C paraugs Piezīme. Šie trīs iepriekš norādītie apstiprinājuma marķējuma paraugi (A, B un C) attēlo trīs iespējamos apgaismes ierīces marķējuma variantus, ja divi vai vairāki lukturi ir tā paša grupētu vai kombinētu lukturu vai optiskā bloka komplekta daļas. Tie norāda, ka ierīce apstiprināta Nīderlandē (E4) ar apstiprinājuma numuru 3333, un ietver: pakaļējā virzienrādītāja lukturi ar mainīgu gaismas intensitāti (2.b kategorija), kas ir apstiprināts saskaņā ar Noteikumu Nr. 6 01. grozījumu sēriju; sarkanu pakaļējo gabarītgaismas lukturi ar mainīgu gaismas intensitāti (R2), kas ir apstiprināts saskaņā ar Noteikumu Nr. 7 01. grozījumu sēriju; pakaļējo miglas lukturi ar mainīgu gaismas intensitāti (F2), kas ir apstiprināts saskaņā ar Noteikumiem Nr. 38 to sākotnējā redakcijā; atpakaļgaitas lukturi (AR), kas ir apstiprināts saskaņā ar Noteikumiem Nr. 23 to sākotnējā redakcijā; bremžu signāllukturi ar mainīgu gaismas intensitāti (S2), kas ir apstiprināts saskaņā ar Noteikumu Nr. 7 01. grozījumu sēriju. Piezīme. Minētie trīs piemēri atbilst apgaismes ierīcei, kuras marķējums attiecas uz: priekšējo gabarītgaismas lukturi, kas apstiprināts saskaņā ar Noteikumu Nr. 7 01. grozījumu sēriju; galveno lukturi ar tuvo gaismu, kas paredzēts labās un kreisās puses satiksmei, un tālo gaismu ar maksimālo intensitāti starp 86 250 un 101 250 kandelām, kas apstiprināts saskaņā ar Noteikumu Nr. 20 02. grozījumu sēriju; priekšējo miglas lukturi, kas apstiprināts saskaņā ar Noteikumu Nr. 19 02. grozījumu sēriju; priekšējo 1.a kategorijas virzienrādītāju, kas apstiprināts saskaņā ar Noteikumu Nr. 6 01. grozījumu sēriju. 3. attēls Ar galveno lukturi savstarpēji savietots lukturis Iepriekš sniegtais piemērs attēlo marķējumu uz izkliedētāja, kas paredzēts lietošanai dažādu tipu galvenajos lukturos, proti: vai nu galvenais lukturis ar tuvo gaismu, kas paredzēts labās un kreisās puses satiksmei un tālo gaismu ar maksimālo intensitāti starp 86 250 un 101 250 kandelām, kas apstiprināts Vācijā (E1) saskaņā ar prasībām Noteikumos Nr. 8, kuri grozīti ar 04. grozījumu sēriju, kas savietots ar priekšējo virzienrādītāju, kas apstiprināts saskaņā ar Noteikumu Nr. 6 01. grozījumu sēriju; vai galvenais lukturis ar tuvo gaismu, kas paredzēts labās un kreisās puses satiksmei, un tālo gaismu, kas apstiprināts Vācijā (E1) saskaņā ar prasībām Noteikumos Nr. 1, kuri grozīti ar 01. grozījumu sēriju, kas ir savietots ar tādu pašu virzienrādītāju, kas minēts iepriekš; vai pat abus no iepriekš minētajiem galvenajiem lukturiem, kas apstiprināti kā viens lukturis. Uz galvenā luktura galvenā korpusa ir vienīgais derīgais apstiprinājuma numurs, piemēram: 4. attēls Neatkarīgu lukturu marķējums Iepriekš sniegtais paraugs ir marķējums uz izkliedētāja, kas paredzēts lietošanai dažādu tipu lukturos. Apstiprinājuma marķējums norāda, ka ierīce apstiprināta Spānijā (E9) ar apstiprinājuma numuru 1432, un tajā ietilpst: pakaļējais miglas lukturis (F), kas ir apstiprināts saskaņā ar Noteikumiem Nr. 38 to sākotnējā redakcijā; 2.a kategorijas pakaļējais virzienrādītājs, kas ir apstiprināts saskaņā ar Noteikumu Nr. 6 01. grozījumu sēriju; atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā; sarkans pakaļējais gabarītgaismas lukturis (R), kas apstiprināts saskaņā ar Noteikumu Nr. 7 02. grozījumu sēriju; bremžu signāllukturis ar vienu apgaismojuma pakāpi (S1), kas ir apstiprināts saskaņā ar Noteikumu Nr. 7 02. grozījumu sēriju. Gaismas avota moduļi Gaismas avota modulis ar iepriekš attēloto identifikācijas kodu, ir apstiprināts kopā ar Itālijā (E3) apstiprinātu lukturi ar apstiprinājuma numuru 17325. Savstarpēji atkarīgu lukturu marķējums Savstarpēji atkarīgu lukturu marķējums, kuri ietver savstarpēji atkarīgu lukturu sistēmas daļu, kas nodrošina: pakaļējo virzienrādītāju (2.a kategorija), kas ir apstiprināts saskaņā ar Noteikumu Nr. 6 01. grozījumu sēriju. Uz tā ir arī marķējums Y, jo tas ir savstarpēji atkarīgs lukturis, kas pieder pie savstarpēji atkarīgu lukturu sistēmas; pakaļējo miglas lukturi ar mainīgu gaismas intensitāti (F2), kas ir apstiprināts saskaņā ar Noteikumiem Nr. 38 to sākotnējā redakcijā. Savstarpēji atkarīgu lukturu marķējums, kuri ietver savstarpēji atkarīgu lukturu sistēmas daļu, kas nodrošina: pakaļējo virzienrādītāju (2.a kategorija), kas ir apstiprināts saskaņā ar Noteikumu Nr. 6 01. grozījumu sēriju. Uz tā ir arī marķējums Y, jo tas ir savstarpēji atkarīgs lukturis, kas pieder pie savstarpēji atkarīgu lukturu sistēmas; sarkanu pakaļējo gabarītgaismas lukturi (R1), kas apstiprināts saskaņā ar Noteikumu Nr. 7 02. grozījumu sēriju; bremžu signāllukturi (S1), kas apstiprināts saskaņā ar Noteikumiem Nr. 7 to sākotnējā redakcijā.

4. PIELIKUMS FOTOMETRISKIE MĒRĪJUMI 1. MĒRĪJUMU METODES 1.1. Fotometriskajos mērījumos, attiecīgi aizsedzot, jānovērš nejauši atstarojumi. 1.2. Ja mērījumu rezultāti ir apšaubāmi, tad mērījumus izdara tā, lai tie atbilst šādām prasībām: 1.2.1. mērīšanas attālums ir tāds, lai varētu piemērot attāluma apgrieztā kvadrāta likumu; 1.2.2. mēriekārta ir tāda, lai uztvērēja leņķa apertūra, skatoties no luktura atskaites centra, būtu no 10′ līdz 1°; 1.2.3. prasību attiecībā uz intensitāti noteiktā novērošanas virzienā uzskata par izpildītu, ja minētā prasība ir ievērotā virzienā, kas no novērošanas virziena nenovirzās vairāk kā par ceturtdaļgrādu. 1.3. Ja iekārtu uz transportlīdzekļa var uzstādīt vairāk nekā vienā pozīcijā vai pozīciju laukā, fotometriskos mērījumus veic katrā pozīcijā vai ražotāja noteiktās atskaites ass lauka galējās pozīcijās. 2. TABULA ATTIECĪBĀ UZ 1., 1.A, 1.B, 2.A UN 2.B KATEGORIJAS VIRZIENRĀDĪTĀJU STANDARTA GAISMAS SADALI TELPĀ 6. kategorijas virzienrādītājiem 2.1. Virziens H = 0° un V = 0° atbilst atskaites asij. (Uz transportlīdzekļa tā ir horizontāla un paralēla transportlīdzekļa garenvirziena vidusplaknei un vērsta noteiktajā redzamības virzienā.) Tas iet caur atskaites punktu. Tabulā norādītās vērtības dažādiem mērījuma virzieniem norāda minimālo intensitāti procentos no katras 6.1. tabulā noteiktās minimālās intensitātes: 2.1.1. virzienā H = 0° un V = 0° 1., 1.a, 1.b, 2.a un 2.b kategorijai un 5. kategorijai leņķiskā laukā virzienā A, kā noteikts 1. pielikumā; 2.1.2. virzienā H = 5° un V = 0° 6. kategorijai. 2.1.3. Taču, ja ierīce paredzēta uzstādīšanai ar H plakni augstumā, kas ir zemāks par 750 mm virs zemes, fotometrisko intensitāti pārbauda vienīgi līdz 5° leņķim uz leju. 2.2. Gaismas sadales laukā, kas shēmas veidā kā tīkls attēlots 2. punktā, gaismai pamatā jāizplatās vienmērīgi, lai gaismas intensitāte katrā virzienā lauka daļā, kuru veido tīkla līnijas, sasniegtu vismaz minimālo redzamo procentuālo vērtību uz tīkla līnijām, kuras apņem attiecīgo virzienu. 3. LUKTURU FOTOMETRISKIE MĒRĪJUMI Fotometriskos raksturlielumus pārbauda: 3.1. nenomaināmiem gaismas avotiem (kvēlspuldzēm u. c.): ar lukturī esošajiem gaismas avotiem saskaņā ar šo noteikumu 7.1. punkta atbilstīgo apakšpunktu; 3.2. nomaināmiem gaismas avotiem: ja tās ir kvēlspuldzes ar 6,75 V, 13,5 V vai 28,0 V, gaismas intensitātes rādītāji jākoriģē. Korekcijas koeficients ir attiecība starp atskaites gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). LED gaismas avotiem korekcijas koeficients ir attiecība starp objektīvo gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). Izmantotā gaismas avota faktiskā gaismas plūsmas novirze nedrīkst būt lielāka par 5 % no vidējās vērtības. Alternatīvi un tikai attiecībā uz kvēlspuldzēm katrā atsevišķā pozīcijā var izmantot standarta kvēlspuldzi, kas darbojas ar atskaites plūsmu, katras pozīcijas atsevišķos mērījumus saskaitot kopā. 3.3. Jebkuram virzienrādītājam, izņemot tos, kas aprīkoti ar kvēlspuldzi(-ēm), gaismas intensitātēm, kas mērītas pēc vienas darbības minūtes un pēc 30 darbības minūtēm mirgojošā režīmā (f = 1,5 Hz, jaudas faktors 50 procenti), jāatbilst minimālajām un maksimālajām prasībām. Gaismas intensitātes sadali pēc vienas darbības minūtes var aprēķināt, katrā testa punktā piemērojot gaismas intensitātes attiecību, kas mērīta HV pēc vienas darbības minūtes un pēc 30 darbības minūtēm, kā tas ir aprakstīts iepriekš.

5. PIELIKUMS PRASĪBU MINIMUMS RAŽOŠANAS ATBILSTĪBAS KONTROLES PROCEDŪRĀM 1. VISPĀRĪGA INFORMĀCIJA 1.1. Atbilstības prasības uzskata par izpildītām no mehānikas un ģeometrijas viedokļa, ja saskaņā ar šo noteikumu prasībām atšķirības nepārsniedz ražošanā nenovēršamas novirzes. 1.2. Attiecībā uz fotometriskajiem rādītājiem masveidā ražotu lukturu atbilstība netiek apstrīdēta, ja, testējot jebkura nejauši izvēlēta luktura fotometriskos rādītājus saskaņā ar šo noteikumu 7. punktu: 1.2.1. neviens mērījuma rezultāts nelabvēlīgi neatšķiras par vairāk nekā 20 procentiem no šajos noteikumos noteiktajām vērtībām; 1.2.2. ja virzienrādītājs ir aprīkots ar nomaināmu gaismas avotu un ja iepriekš minētā testa rezultāti neatbilst prasībām, virzienrādītāju testi ir jāveic atkārtoti, izmantojot citu standarta gaismas avotu; 1.3. Veicot testēšanu šo noteikumu 7. punktā noteiktajos apstākļos, jāievēro hromatiskuma koordinātas. 2. PRASĪBU MINIMUMS, KO PIEMĒRO RAŽOTĀJA VEIKTAJAI ATBILSTĪBAS VERIFIKĀCIJAI Attiecībā uz katru virzienrādītāju tipu apstiprinājuma marķējuma turētājs noteiktos laika intervālos veic vismaz turpmāk minētos testus. Šos testus veic atbilstoši šo noteikumu nosacījumiem. Ja kādā paraugā atklājas neatbilstība attiecīgajam testa veidam, pārbaudi turpina ar citiem paraugiem. Ražotājs veic pasākumus, lai nodrošinātu attiecīgās ražošanas atbilstību prasībām. 2.1. Testu raksturojums Atbilstības testi šajos noteikumos attiecas uz fotometriskajiem un kolorimetriskajiem raksturlielumiem. 2.2. Testos izmantotās metodes 2.2.1. Testus parasti veic saskaņā ar šajos noteikumos noteiktajām metodēm. 2.2.2. Ar tās kompetentās iestādes piekrišanu, kas ir atbildīga par apstiprināšanas testu izpildi, visos ražotāja veiktajos atbilstības testos var izmantot ekvivalentas metodes. Ražotāja pienākums ir pierādīt, ka izmantotās metodes ir līdzvērtīgas šajos noteikumos izklāstītajām metodēm. 2.2.3. Lai īstenotu 2.2.1. un 2.2.2. punkta noteikumus, ir regulāri jākalibrē testēšanas aparatūra un jāveic ar to veikto mērījumu salīdzināšana ar kompetentās iestādes veiktajiem mērījumiem. 2.2.4. Visos gadījumos atskaites metodes ir tās, ko paredz šie noteikumi, jo īpaši attiecībā uz administratīvu verifikāciju un paraugu ņemšanu. 2.3. Paraugu ņemšana Virzienrādītāju paraugus izvēlas no vienādu ražojumu partijas pēc nejaušības principa. Vienādu ražojumu partija ir viena tipa virzienrādītāju kopa, kas definēta atbilstīgi ražotāja ražošanas metodēm. Vērtējumā parasti ietver sērijveida ražojumus no atsevišķām ražotnēm. Tomēr ražotājs var apvienot dokumentāciju par vienu tipu, kas ražots dažādās ražotnēs, ja tās izmanto to pašu kvalitātes sistēmu un kvalitātes pārvaldību. 2.4. Iegūtie un reģistrētie fotometriskie raksturlielumi Pārbaudei izvēlētajiem lukturiem veic fotometriskos mērījumus attiecībā uz minimālajām vērtībām 4. pielikumā uzskaitītajos punktos un noteiktajām hromatiskuma koordinātām. 2.5. Pieņemamības kritēriji Ražotājs ir atbildīgs par pārbaudes rezultātu statistisko izpēti un par savu ražojumu pieņemamības kritēriju noteikšanu, saskaņojot tos ar kompetento iestādi, lai nodrošinātu atbilstību specifikācijām, kas šo noteikumu 10.1. punktā noteiktas ražojumu atbilstības pārbaudei. Pieņemamības kritēriji ir tādi, lai ar 95 % ticamību minimālā varbūtība, ka iepriekš nepieteikta pārbaude atbilstoši 6. pielikuma norādījumiem (pirmajā paraugu ņemšanā) tiks izturēta, būtu 0,95.